Μία στις τρεις επιχειρήσεις που ελέγχθηκαν από 1η Ιανουαρίου έως 31 Δεκεμβρίου 2019 είχε «ξεχάσει» να εκδώσει αποδείξεις ή δεν τηρούσε σωστά τα φορολογικά βιβλία, ενώ άλλες είχαν «πειραγμένες» ταμειακές μηχανές. Τα στοιχεία της Ανεξάρτητης Αρχής Δημοσίων Εσόδων είναι άκρως αποκαλυπτικά για το μέγεθος της φοροδιαφυγής, παρά τους διεξοδικούς ελέγχους που πραγματοποιούνται καθημερινά από το σύνολο των 103 Εφοριών της επικράτειας και των ελεγκτικών κέντρων.

Σύμφωνα με αποκλειστικές πληροφορίες του «Βήματος της Κυριακής», το περασμένο έτος πραγματοποιήθηκαν περισσότεροι από 80.000 επιτόπιοι φορολογικοί έλεγχοι και από αυτούς σε 25.000 περιπτώσεις διαπιστώθηκαν συνολικά περίπου 56.000 φορολογικές παραβάσεις. Ο συνολικός αριθμός των επιχειρήσεων που ελέγχθηκαν ξεπέρασε τις 55.000.

Οι πρώτοι των πρώτων

«Πρωταθλητής» νομός στη φοροδιαφυγή αναδείχθηκε η Κέρκυρα, με το ποσοστό φορολογικής παραβατικότητας να χτυπάει ρεκόρ με 56,9%! Ακολουθεί η Χίος με ποσοστό φοροδιαφυγής 38,9%, η Ημαθία και η Λάρισα με το ίδιο ποσοστό (36,5%), η Χαλκιδική με 36,1%, ο νομός Κορινθίας με 35,9%, το Κιλκίς με 35,2%, η Μαγνησία με 35,1%, η Λακωνία με 35%, ενώ η δεκάδα των νομών με τα υψηλότερα ποσοστά φοροδιαφυγής συμπληρώνεται από την Πέλλα με 34,8%.

Στον τουρισμό

Στους πρωταθλητές φοροδιαφυγής, σύμφωνα με τα αποτελέσματα ελέγχων της Ανεξάρτητης Αρχής Δημοσίων Εσόδων, το περασμένο έτος συγκαταλέγονται μεταξύ άλλων δραστηριότητες και επαγγέλματα όπως είναι η ενοικίαση τουριστικών σκαφών με ποσοστό φοροδιαφυγής-ρεκόρ 80% και ακολουθούν η εκμετάλλευση ταξί με ποσοστό 74%, το χονδρικό εμπόριο ενδυμάτων – υποδημάτων με 70%, τα συνεργεία αυτοκινήτων με 66%, το χονδρικό εμπόριο ειδών οικιακής χρήσης με 65%, η καλλιέργεια λαχανικών με 65%, οι αγρότες ειδικού καθεστώτος με 63%, τα φροντιστήρια ξένων γλωσσών με 63%, η καλλιέργεια κηπευτικών με 61%, η καλλιέργεια βαμβακιού με 60%. Την τιμητική τους στη λίστα της φοροδιαφυγής έχουν αρκετές ειδικότητες γιατρών. Οι ιατρικές υπηρεσίες καρδιολογίας εμφανίζουν ποσοστό φοροδιαφυγής 59%, οι ιατρικές υπηρεσίες δερματολογίας 58%, οι ιατρικές υπηρεσίες μικροβιολογίας 48%, οι ιατρικές υπηρεσίες παθολογίας 47%, οι ιατρικές υπηρεσίες ορθοπαιδικής και οφθαλμολογίας 41%.

Οι δραστηριότητες

Αλλες δραστηριότητες με πολύ υψηλά ποσοστά φορολογικής παραβατικότητας εμφανίζονται τα αγοραία ταξί με 59%, τα καθαριστήρια με 58%, τα λούνα παρκ με 56%, οι λογιστικές υπηρεσίες με 56%, το λιανεμπόριο ψαρικών με 56%, το λιανεμπόριο φρούτων – λαχανικών με 55%, τα κομμωτήρια ανδρών με 54%, η επιδιόρθωση ενδυμάτων με 54%, τα πλυντήρια αυτοκινήτων με 52%, το λιανεμπόριο σε λαϊκές αγορές με 52%, τα γυμναστήρια με 52%, τα πάρκινγκ αυτοκινήτων με 50%, τα ταξιδιωτικά πρακτορεία με 48%, οι μεσίτες ακινήτων με 48%, τα πρατήρια υγρών καυσίμων με 48%, το λιανεμπόριο τροφίμων – ποτών (υπαίθριο) με 47%, τα κομμωτήρια γυναικών με 47%, οι υπηρεσίες μανικιούρ – πεντικιούρ και τα κέντρα αισθητικής με 45%, οι κινητές καντίνες και τα Internet καφέ με 44% και 43% αντίστοιχα, οι αλιείς με 42%.

Σε εστίαση-διασκέδαση οι περισσότεροι έλεγχοι

Το 11μηνο Ιανουαρίου – Νοεμβρίου 2019 στην κατηγορία εστίαση – διασκέδαση πραγματοποιήθηκαν 40.510 έλεγχοι, εκ των οποίων 10.951 έφεραν στην επιφάνεια 26.677 φορολογικές παραβάσεις, με τις περισσότερες (25.712) να αφορούν μη έκδοση αποδείξεων. Το ποσοστό φοροδιαφυγής στον συγκεκριμένο κλάδο της οικονομίας ανέρχεται συνολικά σε 27%. Το υψηλότερο ποσοστό (29,4%) καταγράφεται στα εστιατόρια-ψητοπωλεία και ακολουθούν τα αναψυκτήρια-καφέ με 25% και τα κέντρα διασκέδασης και τα μπαρ με 24,6%.